b'\n_START_ARTICLE_\nHumin\n_START_SECTION_\nGeografija\n_START_PARAGRAPH_\nOb\xc4\x8dina Humin se razprostira na povr\xc5\xa1ini 56 km\xc2\xb2 in ima 11.104 prebivalcev. Mesto se je razvilo ob vzno\xc5\xbeju Malega Karmana vzhodno od reke Tilment (Tagliamento). V Huminu je kri\xc5\xbei\xc5\xa1\xc4\x8de \xc5\xbeelezni\xc5\xa1kih prog Videm - Trbi\xc5\xbe in Humin - Maniago. Prebivalci se ukvarjajo predvsem z lesno industrijo, ki nazaduje, pove\xc4\x8dujejo pa se trgovina, gradbena in kovinska industrija.\n_START_SECTION_\nZgodovina\n_START_PARAGRAPH_\nHumin se v starih listinah kot Glemona oziroma Klemaun prvi\xc4\x8d omenja okoli leta 610. Z arheolo\xc5\xa1kimi najdbami je dokazano, da je bilo dana\xc5\xa1nje podro\xc4\x8dje Humina poseljeno \xc5\xbee v prazgodovini in antiki. V srednjem veku je sodila pod oglejskega patriarha. Razmeroma ugodne cestne povezave med severovzhodno Italijo in nem\xc5\xa1kimi de\xc5\xbeelami ob reki Tilment in po Kanalski dolini so kraju omogo\xc4\x8dile razmeroma hitro in mo\xc4\x8dno gospodarsko rast. Mesto je bilo od 1420 v lasti Bene\xc5\xa1ke republike, od 1797 do 1866 pa Avstrije; od leta 1866 je v Italiji.\n_START_SECTION_\nPotresa leta 1976\n_START_PARAGRAPH_\nMesto je bilo v uni\xc4\x8dujo\xc4\x8dih potresih 6. maja in 15. septembra popolnoma poru\xc5\xa1eno, vendar so zgodovinsko jedro in najpomembnej\xc5\xa1e kulturno-zgodovinske spomenike \xc5\xbee obnovili.\n_START_SECTION_\nZnamenitosti\n_START_PARAGRAPH_\n\xc5\xbdupnijska cerkev Marijinega vnebovzetja (Santa Maria Assunta) je triladijska stavba, ki so jo za\xc4\x8deli graditi v 13. stoletju in jo v tridesetih letih 14. stoletja v gotskem slogu dokon\xc4\x8dali. V potresu je bil podrt desni del ladje in zvonik. Na fasadi so romanske skulpture in na desni strani portala predimenzioniran Kristus._NEWLINE_Zgrajena je na mestu starej\xc5\xa1e cerkve med letoma 1290 in 1337, ko je posvetil \xc5\xa1kof Parenzo Giovanni. Epigraf, zazidan v ospredju pove ime obrtnika, mojstra Giovanni-ja, ki je bil tudi kipar in arhitekt in mu pripisujejo portal in razli\xc4\x8dne skulpture, ki krasijo pro\xc4\x8delje. Drugi Giovanni, Griglio iz Gemone, je avtor dveh najbolj zanimivih del - kamnitih skulptur pietra del Friuli del \xe2\x80\x98300. Prvi je ogromen kip Kri\xc5\xa1tofa, 7 metrov visok, izklesan iz 6 blokov kamna in narejen med letoma 1331 in 1332. Drugi je galerija Svetih treh kraljev, ki je sestavljena iz 9 kipov, ki predstavljajo pripoved: prihod Svetih treh kraljev, \xc4\x8ca\xc5\xa1\xc4\x8denje treh kraljev in Sanje. Nekateri umetnostni zgodovinarji so mnenja, da gre za umetni\xc5\xa1ko \xc5\xa1olo iz Humina. Fasada je okra\xc5\xa1ena s tremi rozetami, od katere je bila osrednja narejena v Benetkah med letoma 1334 in 1336, kipar Maestro Buzeta. Renesan\xc4\x8dni portal je delo Bernardina da Bissoneja. Dana\xc5\xa1nji videz fasade je posledica obse\xc5\xbene obnove iz let 1825-1826._NEWLINE_Katedrala je lo\xc4\x8dena od dela naselja z mo\xc4\x8dnim zidom, ki ima dvojni namen: za\xc5\xa1\xc4\x8dito pred plazovi in predstavlja del obrambnega sistema mesta._NEWLINE_V mestu sta vredni omembe \xc5\xa1e cerkvi Sv. Marije, Matere milosti (Santa Maria delle Grazie), ki jo je dal postaviti sv. Anton Padovanski, in jo je do tal poru\xc5\xa1il katastrofalni potres 6. maja 1976, in Svetega Janeza Krstnika, ki jo je do omenjenega potresa krasil \xc4\x8dudovito poslikan lesen strop. _NEWLINE_Na mestnem trgu stoji renesan\xc4\x8dna pala\xc4\x8da postavljena leta 1502.'